Katrine Daugaard (LA), 2023-11-28:
Jeg tror, vi er mange, som bekymrer os over, at kommunerne vælger at spare på alt det, der burde være enhver kommunes kerneopgave at sikre, heriblandt god ældrevelfærd.
Danmark har et af verdens højeste skattetryk, og så kunne man vel med rette forvente at få noget af verdens bedste velfærd for pengene.
Det får vi desværre ikke.
Der er blevet ansat 40.000 flere offentligt ansatte under den nuværende statsminister, og 10.000 af dem er administrativt ansatte.
Jeg tror ikke, der er særlig mange danskere, som kan mærke, at velfærden skulle være blevet særlig meget bedre i den årrække.
Jeg hører ofte den argumentation, at det er et valg imellem velfærd og skattelettelser, men hvad, hvis spørgsmålet snarere er, hvordan pengene bliver brugt.
Det undrer mig faktisk, at ingen har været inde på det i deres taler her i dag.
Kommunerne har ansat 198 pct. flere journalister siden 2006.
Kommunerne har ansat 739 pct. flere chef- og specialkonsulenter siden 2011.
Kommunerne har ansat 74 pct. flere akademikere siden 2006.
I Vejle Kommune har man f.eks. brugt 180.000 kr. på en gåturskonsulent.
Gåturene blev aldrig til noget, men er det overhovedet noget, en kommune skal bruge penge på?
I Københavns Kommune brugte man 40 mio. kr. på et bycykelprojekt, som nu er lukket og slukket.
Det er næppe heller kernevelfærd.
I Aarhus Kommune brugte man i 2016 266.281 kr. på et jordbærbed!
Når Svendborg Kommune f.eks. bruger 29,3 mio. kr. på at afholde landsstævne og prioriterer at bygge et nyt teater på havnen over skoler og ældrevelfærd, prioriteres pengene forkert.
Når Odense Kommune uddeler 560.000 kr. til kulturprojekter som for eksempelvis en kaffesalon eller lydoplevelser eller i årevis har brugt hundredtusindvis af kroner på at sende kommunalchefer på eksklusive fodboldrejser med Odense Boldklub, ja, så bruges pengene forkert.
Sådan nogle ting her kan man altså finde i rigtig mange kommunale budgetter, hvis man dykker ned i dem.
I Vordingborg Kommune er antallet af akademikere steget med 70 pct. siden 2010, hvilket svarer til 131,6 flere fuldtidsbeskæftigede akademikere.
Samtidig har Vordingborg Kommune brugt 500.000 kr. på kunst til det nye rådhus, 105.000 kr. til pr og kommunikation om Pavillon K's forestillinger, 50.000 kr. til et Gøngemarked, 21.000 kr. til at omdanne en færge til et piratskib i efterårsferien
og 40.000 kr. til et gavlmaleri på Stege Roklubs bygning
Samtidig har man valgt at nedprioritere ældreområdet, og rengøringen hos de fleste har været så ringe, at de, der leverede rengøringen, ikke længere vil lægge navn til standarden.
Kommunerne ser heller ikke ud til i tilstrækkelig grad at lære af hinanden.
I Mariager Kommune bruger man f.eks. 301 mio. kr. på administration og ledelse, hvilket er 8.845 kr. pr. indbygger.
Tallet er hermed 8 pct. højere end landsgennemsnittet.
Nedbragte de udgifterne til niveauet i den kommune med de laveste administrationsudgifter, som er Horsens Kommune, så ville de kunne spare 121 mio. kr.
Det er penge, som kunne bruges på ældrevelfærd.
Her kunne kommunen på samme måde spare henholdsvis 56 mio. kr. ved at lægge sig på landsgennemsnittet og 190 mio. kr. ved at være lige så veldrevet som Horsens Kommune.
Det er altså kæmpebeløb, vi taler om her, som hvert år bruges på kernevelfærd, eller som kunne bruges bedre ude i kommunerne.
Det er Liberal Alliances holdning, at der ikke mangler penge i kommunerne, men at der derimod mangler sund fornuft.